**MINISTERUL FINANȚELOR**

**Agenția Națională de Administrare Fiscală**

**Referat de aprobare**

**a proiectului de ordin privind modificarea Ordinului președintelui Agenției Naționale de Administrare Fiscală nr.587/2016 pentru aprobarea modelului şi conţinutului formularelor utilizate pentru declararea impozitelor şi taxelor cu regim de stabilire prin autoimpunere sau reţinere la sursă**

Prin Ordonanța de urgență a Guvernului nr.6/27.02.2025 au fost reglementate măsurile aplicabile clienţilor finali din piaţa de energie electrică în perioada 1 aprilie 2025 - 30 iunie 2025, respectiv măsurile aplicabile clienţilor finali din piaţa de gaze naturale în perioada 1 aprilie 2025 - 31 martie 2026.

Astfel, potrivit art.14 alin.(1) din ordonanța menționată, începând cu data de 1 aprilie 2025, producătorii de energie electrică, entităţile agregate de producere a energiei electrice, traderii, furnizorii care desfăşoară activitatea de trading şi agregatorii care tranzacţionează cantităţi de energie electrică şi/sau gaze naturale pe piaţa angro, precum şi partenerii din contractele financiare de asigurare a riscurilor (contracte de hedging) ai producătorilor de energie electrică plătesc o contribuţie la Fondul de Tranziţie Energetică.

Totodată, potrivit art.14 alin.(4) din aceeași ordonanță, contribuţia la Fondul de Tranziţie Energetică se calculează, se declară şi se plăteşte de către vânzător lunar, până la data de 25 inclusiv a lunii următoare celei pentru care se datorează.

Având în vedere dispozițiile legale mai sus menționate, prin prezentul proiect de ordin se propune modificarea Ordinului preşedintelui Agenţiei Naţionale de Administrare Fiscală nr.587/2016, după cum urmează:

1. modificarea Nomenclatorului obligațiilor de plată la bugetul de stat, prevăzut în anexa nr.3 la ordin, în vederea declarării obligațiilor fiscale menționate, prin actualizarea temeiului legal aferent poziției 87 „Contribuţie la Fondul de Tranziţie Energetică”;
2. modificarea corespunzătoare a instrucțiunilor de completare a formularului 100.

Prevederile proiectului de ordin se aplică pentru obligațiile datorate începând cu data de 1 aprilie 2025.